Zagreb, 5. lipnja 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave mogućeg sukoba interesa podnesene protiv dužnosnika Ivice Kovačevića, općinskog načelnika Općine Jakšić,** na 88. sjednici, održanoj 5. lipnja 2020.g., donosi sljedeću

**ODLUKU**

1. **Pokreće se postupak za odlučivanje o sukobu interesa protiv dužnosnika Ivice Kovačevića, zbog moguće povrede odredbi članka 8. i 9. ZSSI-a u svezi s člankom 27. ZSSI-a, koja proizlazi iz propusta da po pisanom pozivu Povjerenstva u danom roku priloži odgovarajuće dokaze potrebne za usklađivanje prijavljene imovine s podacima o imovini dobivenima od nadležnog tijela, utvrđenim povodom redovite provjere izvješća o imovinskom stanju dužnosnika od 9. siječnja 2019.g., a koji se odnosi na podatke o pokretnini koja se upisuje u javni registar, motornom vozilu - traktoru marke IMT tip 539.**
2. **Na temelju članka 42. stavka 4. ZSSI-a, radi ostvarivanja načela transparentnosti u obnašanju javne dužnosti, upućuje se dužnosnik da u roku od 15 dana od dana primitka ove odluke, otkloni uzroke moguće povrede članka 8. i 9. ZSSI-a odnosno da uskladi Izvješće o imovinskom stanju dužnosnika, u dijelu koji se odnose na podatke o navedenoj pokretnini, sa stanjem utvrđenim uvidom u podatke nadležnog tijela, u kojem se slučaju postupak protiv dužnosnika može obustaviti ili ispunjenje ove upute uzeti u obzir prilikom izricanja sankcije.**
3. **Postupak za odlučivanje o sukobu interesa protiv dužnosnika Ivice Kovačevića, općinskog načelnika Općine Jakšić, neće se pokrenuti u odnosu na uskraćivanje uvida u zapisnik o provedenom proračunskom nadzoru članovima Općinskog vijeća Općine Jakšić niti u odnosu na nastanak poslovnog odnosa Općine Jakšić s obrtom BBS – Trans vl. Vjekoslav Bajić, jer iz prikupljenih očitovanja i dokumentacije ne proizlaze okolnosti koje upućuju na moguću povredu odredbi ZSSI-a.**
4. **Poziva se dužnosnik Ivica Kovačević da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka iz točke I. izreke ove odluke te na ostale navode iz obrazloženja.**

Obrazloženje

U Povjerenstvu je dana 7. prosinca 2018.g. pod brojem 711-U-3529-P-423/18-01-3 zaprimljena neanonimna prijava mogućeg sukoba interesa podnesena protiv dužnosnika Ivice Kovačevića, općinskog načelnika Općine Jakšić, povodom koje se vodi predmet P-423/18.

U navedenoj prijavi se u bitnome navodi da je prije više od osam mjeseci Ministarstvo financija postupajući po prijavi obavilo proračunski nadzor i sačinilo zapisnik o provedenom nadzoru te da dužnosnik Ivica Kovačević odbija isti dati na uvid članovima Općinskog vijeća Općine Jakšić navodeći da se radi o tajnom dokumentu. U prijavi se navodi da se podnositelj obratio i povjereniku za informiranje te ističe da je dužnosnik dužan predočiti navedeni zapisnik članovima Općinskog vijeća, koje prema Statutu Općine Jakšić nadzire materijalno financijsko poslovanje Općine. Prijavitelj iznosi da zapisnik o proračunskom nadzoru nije tajni dokument te da je dužnosnik u sukobu interesa, jer je javni interes opisanim postupanjem pretpostavio svom vlastitom privatnom interesu kao i da je dužnosnik osobno izjavio „da su on i Općina u problemima“. Ističe se da je tijekom posljednjih godinu dana rad Općine Jakšić pod nadzornim aktivnostima više državnih institucija zbog sumnje na zloporabu ovlasti i položaja dužnosnika Ivice Kovačevića.

Obzirom da navedene okolnosti koje se odnose na odbijanje davanja zapisnika na uvid bez konkretiziranih poveznica koje bi ukazivale na moguću povredu odredbi ZSSI-a, Povjerenstvo je dopisom Broj: 711-I-1749-P-423/18-02-17 od 28. prosinca 2018.g. pozvalo podnositelja neanonimne prijave da iznese okolnosti iz kojih proizlazi moguća povreda ZSSI-a.

Podnositelj je pod brojem 711-U-90-P-423-18/19-03-3 dana 3. siječnja 2019.g. podnio dopunu prijave u kojoj navodi da je postupak proračunskog nadzora proveden povodom prijave u kojoj se iznose okolnosti nesavjesnog poslovanja i većeg broja zloporaba ovlasti i položaja kao i da je dužnosnikov rad bio predmetom istražnih radnji tijela kaznenog progona i drugih nadležnih inspekcija. Navodi se da je dužnosnik u sukobu interesa, jer je povrijedio odredbu članka 7. ZSSI-a koja zabranjuje dužnosnicima korištenje povlaštenih informacija o djelovanju državnih tijela radi osobnog probitka ili probitka povezane osobe, obzirom da dužnosnik uskratom uvida u zapisnik ne želi da javnost bude upoznata s njegovim sadržajem odnosno načinom na koji dužnosnik istom upravlja. Također se navodi da je povrijedio odredbu članka 5. stavka 2. ZSSI-a koja propisuje da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Prijavitelj iznosi da dužnosnik godinama povjerava posao održavanja nerazvrstanih cesta, čišćenje deponija te saniranje istih svomu bratiću, a vrijednost poslovnog odnosa na godišnjoj razini iznosi oko 500.000,00 kuna, što je također predmet istrage od strane drugih državnih tijela.

Povjerenstvo je izvršilo redovnu provjeru izvješća o imovinskom stanju dužnosnika Ivice Kovačevića koje je zaprimljeno dana 9. siječnja 2019.g. u kojem je dužnosnik Ivica Kovačević pod pokretninama naveo da je vlasnik osobnog automobila marke Škoda Octavia, oblik vlasništva osobno, vrijednosti u trenutku podnošenja izvješća 40.000,00 kn, kupljeno zaduženjem kod banke (kredit) te vlasnik osobnog automobila marke Mistubishi Pajero, oblik vlasništva osobno, vrijednosti u trenutku podnošenja izvješća 40.000,00 kn, stečeno kupnjom iz primitaka ostvarenih od nesamostalnog rada te je nakon provedenog postupka redovite provjere pod brojem 711-U-304-P-423-18/19-06-3 dana 1. travnja 2019.g. formiran spis P-423/18.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 27. ZSSI-a propisano je da ako dužnosnik ne dostavi Povjerenstvu pisano očitovanje iz članka 26. istog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s imovinom utvrđenom u postupku redovite provjere podataka, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu odredbi navedenog Zakona, stoga je i dužnosnik Ivica Kovačević povodom obnašanja dužnosti općinskog načelnika Općine Jakšić obvezan postupati sukladno odredbama ZSSI-a.

Vezano za zaprimljeno izvješće o imovinskom stanju dužnosnika, Povjerenstvo je na temelju ovlaštenja uvidom u podatke Ministarstva unutarnjih poslova utvrdilo da je dužnosnik vlasnik vozila marke Mitsubishi tip Pajero, stečenog u 2018.g., vozila marke Škoda tip Octavia stečenog u 2012.g., vozila marke FIAT tip Uno stečenog u 2010.g. i odjavljenog u 2013.g., te vozila marke IMT tip 539, stečenog u 2011.g. Dužnosnik je vozilo marke Mitsubishi tip Pajero bio dužan prijaviti do kraja 2018.g. u smislu članka 8. stavka 2. ZSSI-a, ali je to učinio podnošenjem izvješća o imovinskom stanju početkom 2019.g., čime je ispunio svoju zakonsku obvezu u pogledu tog vozila, ali nije naveo da je vlasnik vozila, traktora marke IMT tip 539, što je utvrđeno uvidom u podatke Ministarstva unutarnjih poslova.

Stoga je dužnosnik zaključkom Broj: 711-I-304-P-423-18/19-05-17 od 11. veljače 2019.g. pozvan obrazložiti navedeni nesklad te podnijeti odgovarajuće dokaze kojima se isti opravdava u pogledu razlike između prijavljene imovine te imovine kako proizlazi iz pribavljenih podataka od Ministarstva unutarnjih poslova u dijelu koji se odnosi na neprijavljeno vozilo u izvješću o imovinskom stanju. Navedeni zaključak dužnosnik je zaprimio dana 25. ožujka 2019.g. elektroničkim putem te se očitovao u otvorenom roku dana 5. travnja 2019.g. pod brojem 711-U-1479-P-423-18/19-07-3 navodeći da traktor IMT-539, čiji je vlasnik od 2011.g., nije prikazao u podesnom izvješću o imovinskom stanju jer je njegova vrijednost na dan stjecanja 7. siječnja 2011.g. iznosila 10.000,00 kn. Dužnosnik je priložio ugovor o kupoprodaji motornog vozila sklopljen tog dana kojim je kupljen predmetni traktor za iznos od 10.000,00 kn.

Povjerenstvo je radi provjere osnovanosti i vjerodostojnosti navoda iz zaprimljene neanonimne prijave te donošenja odluke o tome postoje li okolnosti koje ukazuju na moguću povredu odredbi ZSSI-a, zatražilo očitovanje od Općine Jakšić dopisom Broj: 711-I-1950-P-423-18/19-08-17 od 20. studenoga 2019.g. te požurnicom istome dopisu Broj: 711-I-2073-P-423-18/19-09-17 od 20. prosinca 2019.g. Navedenim dopisom zatraženo je očitovanje tko je od svibnja 2013.g. do danas na području Općine Jakšić obavljao poslove održavanje nerazvrstanih cesta i održavanja deponija, tko je o tome i u kojem postupku odlučivao te koliko iznosi vrijednost koja je iz proračuna Općine Jakšić isplaćena u svakoj godini za obavljanje navedenih poslova, kao i je li prema informacijama kojima Općina raspolaže vlasnik poslovnog subjekta koji je obavljao iste poslove bratić dužnosnika Ivice Kovačevića, općinskog načelnika Općine Jakšić, zajedno sa pozivom na dostavu dokumentacije koja se odnosi na navedeni poslovni odnos te knjigovodstvene kartice Općine Jakšić za taj poslovni subjekt za sve proračunske godine u označenom razdoblju.

Općina Jakšić je dopisom KLASA: 022-01/19-01/141, URBROJ: 2177/04-02/19-1 od 27. prosinca 2019.g. dostavila dokumentaciju koja se odnosi na poslovni odnos između Općine Jakšić i poslovnog subjekta koji je obavlja poslove održavanja nerazvrstanih cesta te poljskih puteva od svibnja 2013.g. do danas. U dopisu se navodi da izvođač nije bratić dužnosnika Ivice Kovačevića te da nije jasno što se misli pod „održavanje deponija“.

Dokumentacija koja se odnosi na održavanje nerazvrstanih cesta i poljskih puteva obuhvaća po godinama kako slijedi:

- za 2013.g. elektronički poziv na nadmetanje 2013/S 002-0018418, elektronička potvrda o objavi poziva na nadmetanje, Odluka o početku otvorenog postupka javne nabave čiji je predmet nabave održavanje nerazvrstanih cesta te poljskih puteva, procijenjene vrijednosti nabave 190.000,00 kn (bez PDV-a), koju je donio dužnosnik Ivica Kovačević dana 26. veljače 2013.g. te kojom su imenovani ovlašteni predstavnici naručitelja (Josip Seudek, Marica Marić, Dinko Gurdon) u tom postupku javne nabave, Upisnik o zaprimanju ponuda, Zapisnik o javnom otvaranju ponuda od 20. ožujka 2013.g. koji su potpisali navedeni ovlašteni predstavnici naručitelja, a u kojem se navode četiri zaprimljene ponude od Cito d.o.o., Obrt BBS – Trans vl. Vjekoslav Bajić, Promet građenje d.o.o. i Presoflex građenje d.o.o., Zapisnik o pregledu i ocjeni ponuda od 21. ožujka 2013.g. kojim se predlaže prihvatiti ponuda Obrt BBS – Trans vl. Vjekoslav Bajić na iznos od 166.218,75 kn kao najpovoljnija, Izjava ovlaštenih predstavnika naručitelja o nepostojanju sukoba interesa, Odluka o odabiru od 21. ožujka 2013.g. kojom se prihvaća ponuda navedenog obrta koju je donio dužnosnik Ivica Kovačević, Odluka Općinskog vijeća Općine Jakšić od 14. lipnja 2013.g. koju je potpisao predsjednik Općinskog vijeća Boško Obradović, kojom su povjereni navedeni komunalni poslovi subjektu Obrt BBS – Trans vl. Vjekoslav Bajić, Ugovor od 24. lipnja 2013.g. sklopljen s obrtom, koji je ispred Općine potpisao dužnosnik Ivica Kovačević, ponuda predmetnog obrta sa dokumentacijom od 20. ožujka 2013.g. te ponuda tri druga poslovna subjekta,

- za 2014.g. Odluka o objavi prikupljanja ponuda za komunalne djelatnosti 2014.g. od 6. ožujka 2014.g. koju je donio dužnosnik Ivica Kovačević, poziv za dostavu ponude od 10. ožujka 2014.g. upućena četirima poslovnih subjekata, među kojima je i BBS – Trans vl. Vjekoslav Bajić, Upisnik o zaprimanju ponuda, Odluka o povjeravanju komunalnih poslova od 24. ožujka 2014.g. koju je donijelo Općinsko vijeće Općine Jakšić, kojim su navedeni poslovi povjereni tom obrtu u 2014.g. kao najpovoljnijem ponuditelju za iznos od 248.250,00 kn s PDV-om, Ugovor od 10. travnja 2014.g. sklopljen s obrtom, koji je ispred Općine potpisao dužnosnik Ivica Kovačević te ponuda predmetnog obrta od 19. ožujka 2014.g. i ponude drugih subjekata.

- za 2015.g. – 2018.g. Odluka o početku prikupljanja ponuda od 20. siječnja 2015.g. koju je donio dužnosnik Ivica Kovačević te kojom je imenovano povjerenstvo za provedbu postupka (Jagoda Kovačić, predsjednik, Marica Marić i Dinko Gurdon, članovi), procijenjene vrijednosti 208.000,00 kn bez PDV-a, poziv za dostavu ponude od 26. siječnja 2015.g. upućen na četiri poslovna subjekta, među kojima je i BBS – Trans vl. Vjekoslav Bajić, Upisnik o zaprimanju ponuda, Zapisnik o otvaranju ponuda od 12. veljače 2015.g u kojem se navodi da su zaprimljene tri ponude, Zapisnik o pregledu i ocjeni ponuda od 13. veljače 2015.g. kojim se predlaže odabir obrta BBS – Trans vl. Vjekoslav Bajić, vrijednost ponude 248.837,50 kn s PDV-om, koji su potpisali članovi Jagoda Kovačić, Marica Marić te Dinko Gurdon, zaključak kojim se utvrđuje prijedlog najpovoljnije ponude od 13. veljače 2015.g., Odluka o povjeravanju komunalnih poslova od 24. ožujka 2015.g. koju je donijelo Općinsko vijeće Općine Jakšić, kojim su navedeni poslovi povjereni istom obrtu na rok od četiri kalendarske godine, Ugovor od 1. ožujka 2015.g. sklopljen s obrtom, koji je ispred Općine potpisao dužnosnik Ivica Kovačević te ponuda predmetnog obrta od 10. veljače 2015.g.,

- za 2019.g. Odluka o početku postupka jednostavne javne nabave od 18. siječnja 2019.g. koju je donio dužnosnik Ivica Kovačević, izjava o nepostojanju sukoba interesa imenovanih članova povjerenstva (Damjan Maglica, Nikolina Gazilj, Marica Marić), poziv za dostavu ponude od 24. siječnja 2019.g., Upisnik o zaprimanju ponuda, Zapisnik o otvaranju, pregledu i ocjeni ponuda imenovanog povjerenstva od 12. veljače 2019.g. kojim je jedino ponuda BBS – Trans vl. Vjekoslav Bajić ocjenjena prihvatljivom te se predlaže prihvatiti ponudu tog obrta, Odluka o odabiru najpovoljnije ponude od 12. veljače 2019.g. kojom se prihvaća prijedlog povjerenstva koju je donio dužnosnik Ivica Kovačević prema ponudi vrijednosti 349.825,00 kn s PDV-om, Ugovor sklopljen s tim obrtom, koji je ispred Općine potpisao dužnosnik Ivica Kovačević.

Iz priloženih Kartica održavanja i nasipanja poljskih puteva i nerazvrstanih cesta Općine Jakšić utvrđeno je da je Općina Jakšić navedenom obrtu u 2013.g. isplatila za navedenu svrhu iznos od 166.137,50 kn, u 2014.g. iznos od 141.768,75 kn, u 2015.g. iznos od 259.602,50 kn, u 2016.g. iznos od 255.027,50 kn, u 2017.g. iznos od 261.852,50 kn, u 2018.g. iznos od 288.237,50 kn, u 2019.g. iznos od 361.638,50 kn.

Povjerenstvo je dopisom Broj: 711-I-755-P-423-18/20-11-17 od 20. svibnja 2020.g. od nadležnog Matičnog ureda Jakšić zatražilo izvatke iz matice rođenih za Ivicu Kovačevića i Vjekoslava Bajića, vlasnika navedenog obrta BBS – Trans i njihove roditelje. Matični ured Jakšić dostavio je dopisom KLASA: 223-02/20-05/15,16,17,18,19,20, URBROJ: 2177-09-09/5-20-3 od 27. svibnja 2020.g. izvatke iz matice rođenih za navedene osobe i njihove roditelje, iz kojih usporedbom podataka proizlazi da Ivica Kovačević i Vjekoslav Bajić nisu bratići, jer njihovi roditelji nemaju zajedničke pretke.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka Zakona propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. stavkom 1. podstavkom c) ZSSI-a koji propisuje zabranjena djelovanja dužnosnika propisano je da dužnosnici ne mogu zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 8. stavkom 2. ZSSI-a propisano je da su dužnosnici obvezni, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila.

Prema članku 8. stavku 5. ZSSI-a podaci o imovini dužnosnika obuhvaćaju podatke o naslijeđenoj imovini i podatke o stečenoj imovini. Prema stavku 7. podaci o stečenoj imovini obuhvaćaju podatke pokretninama veće vrijednosti. Prema stavku 8. pod pokretninama veće vrijednosti podrazumijevaju se vozila, plovila, zrakoplovi, radni strojevi, lovačko oružje, umjetnine, nakit, drugi predmeti osobne uporabne vrijednosti, vrijednosni papiri, životinje i druge stečene pokretnine pojedinačne vrijednosti veće od 30.000,00 kuna, osim predmeta kućanstva i odjevnih predmeta.

Člankom 8. stavkom 9. ZSSI-a propisano je da Povjerenstvo utvrđuje sadržaj obrasca izvješća.

Člankom 24. ZSSI-a propisano je da redovita provjera podataka predstavlja provjeru podataka iz članka 8. i 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona.

Sukladno članku 26. ZSSI-a Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. toga Zakona i stanja imovine dužnosnika kako proizlazi iz pribavljenih podataka od nadležnih tijela. Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Člankom 115. stavkom 1. Zakona o proračunu („Narodne novine“ broj 87/08., 136/12. i 15/15.) propisano je da je proračunski nadzor inspekcijski nadzor zakonitosti, svrhovitosti i pravodobnosti korištenja proračunskih sredstava, pravodobnosti i potpunosti naplate prihoda i primitaka iz nadležnosti proračunskih korisnika i tijela jedinica lokalne i područne (regionalne) samouprave te inspekcijski nadzor pridržavanja i primjene zakona i drugih propisa koji imaju utjecaj na proračunska sredstva i sredstva iz drugih izvora, bilo da se radi o prihodima/primicima, rashodima/izdacima, povratima, imovini ili obvezama. Prema stavku 2. istog člana navedenog Zakona proračunski nadzor obuhvaća nadzor računovodstvenih, financijskih i ostalih poslovnih dokumenata subjekata nadzora te pregled poslovnih prostorija, zgrada, predmeta, robe i drugih stvari u skladu sa svrhom inspekcijskog nadzora.

Člankom 122. stavkom 1. predmetnog Zakona propisano je da je inspektor proračunskog nadzora dužan čuvati poslovnu i profesionalnu tajnu i klasificirane podatke za koje sazna tijekom obavljanja nadzora i drugih poslova iz svoje nadležnosti u skladu s utvrđenim stupnjem tajnosti. Prema stavku 2. istog članka Zakona zapisnik o obavljenom proračunskom nadzoru može se dostaviti samo sudovima, tijelima državne uprave i drugim državnim tijelima na njihov obrazloženi pisani zahtjev u sudskim i upravnim postupcima iz njihove nadležnosti.

Sukladno članku 3. stavku 1. točki 29. Zakona o proračunu odgovorna osoba proračuna je općinski načelnik, a prema članku 116.a stavku 2. istog Zakona zapisnik o provedenom nadzoru dostavlja se odgovornoj osobi proračuna.

Na službenoj internetskoj stranici objavljene su Upute za popunjavanje obrasca izvješća o imovinskom stanju dužnosnika u kojima se navodi da dužnosnici u izvješću o imovinskom stanju navode podatke o p**okretninama za koje postoji obveza upisa u javne registre na način da se unose bez obzira na njihovu vrijednost. Također, u obrascu izvješća o imovinskom stanju čiji** sadržaj utvrđuje Povjerenstvo postoji posebna rubrika „pokretnine koje se upisuju u javni registar“.

Cilj podnošenja izvješća o imovinskom stanju je i uvid u imovinu dužnosnika koji su ostvareni za vrijeme obnašanja javne dužnosti, jer bi u suprotnom slučaju uvid u imovinu dužnosnika bio nepotpun te ne bi prikazivao stvarno stanje i u konačnici bi se mogao stvoriti pogrešan dojam o imovini dužnosnika, što može imati negativne posljedice za samog dužnosnika. Dužnosnici popunjavaju obrazac izvješća navođenjem podatka o svojoj imovini te imovini bračnog druga točno i istinito na način da ispune sve rubrike, jer se samo na opisani način može ostvariti preventivna uloga ovog zakonskog instituta.

Dužnosnik u izvješću o imovinskom stanju nije prikazao vlasništvo nad vozilom, traktorom marke IMT tip 539, a u svom očitovanju navodi kako to nije učinio jer vrijednost tog vozila ne prelazi iznos od 30.000,00 kn.

Obzirom da je u navedenim Uputama navedeno da se u obrascu izvješća unose podatci o pokretninama koje se upisuju u javni registar, slijedom čega se unose podatci i o motornim vozilima koja se upisuju u javne registre, kao i da je Povjerenstvo na temelju svoje izričito propisane zakonske ovlasti utvrdilo obrazac izvješća sa navedenom rubrikom u koju se upisuju takve pokretnine, bilo bi uputno radi ostvarenja načela transparentnosti u obnašanju javne dužnosti da dužnosnik radi cjelovitog i ispravnog uvida u stvarno stanje imovine u izvješću navede podatak da je vlasnik motornog vozila, traktora marke IMT tip 539.

Obzirom da dužnosnik po pozivu Povjerenstva nije priložio odgovarajuće dokaze potrebne za usklađivanje prijavljene imovine s podacima o imovini dobivenima od nadležnog tijela, utvrđenim povodom redovite provjere izvješća o imovinskom stanju dužnosnika od 9. siječnja 2019.g., a koji se odnosi na podatke o pokretnini koja se upisuje u javni registar, motornom vozilu-traktoru marke IMT tip 539, Povjerenstvo je pokrenulo postupak protiv dužnosnika zbog moguće povrede odredbi iz članka 8. i 9. navedenog Zakona u svezi s člankom 27. ZSSI-a.

Člankom 42. stavkom 4. ZSSI-a propisano je da, ako je primjereno naravi povrede, Povjerenstvo može tijekom postupka naložiti dužnosniku da otkloni uzroke postojanja sukoba interesa u određenom roku te, ako dužnosnik to učini, može obustaviti postupak ili isti dovršiti i ispunjenje naloga uzeti u obzir prilikom izricanja sankcije.

Imajući u vidu težinu moguće povrede u konkretnom slučaju i razloge zbog kojih je do iste eventualno došlo, Povjerenstvo nalazi da je u konkretnom slučaju primjereno naravi moguće povrede članka 8. i 9. ZSSI-a uputiti dužnosniku na određeno postupanje kojim može otkloniti uzroke postojanja moguće povrede odnosno otkloniti posljedice koje su već nastale kao i otkloniti nastanak daljnjih povreda ubuduće.

U tom se smislu upućuje dužnosniku Ivici Kovačeviću da u roku od 15 dana od dana primitka ove odluke podnose Povjerenstvu Izvješće o imovinskom stanju u kojem će navesti podatak da je vlasnik motornog vozila - traktora marke IMT tip 539 koje se upisuje u javni registar te će tada Povjerenstvo odlučivati o obustavi ovog postupka ili o njegovu dovršenju, pri čemu će ispunjenje ove upute uzeti u obzir prilikom izricanja sankcije.

U odnosu na navod iz prijave da bi uskraćivanje prava na uvid zapisnika o proračunskom nadzoru članovima Općinskog vijeća Općine Jakšić ukazivalo na povredu odredbi ZSSI-a, Povjerenstvo utvrđuje kako je odredbama Zakona o proračunu propisano da bi se isti mogao dostaviti samo sudovima i državnim tijelima na njihov obrazloženi zahtjev u sudskim i upravnim postupcima, dok iz odredbi istog Zakona proizlazi da su podatci saznati u okviru provedbe proračunskog nadzora poslovna i profesionalna tajna za inspektora proračunskog nadzora.

Okolnost nedavanja predmetnog zapisnika na uvid, pogotovo kada je takva obveza zakonom isključena, osim prethodno navedenih izuzetaka, ne može se sama po sebi dovesti u svezu s kršenjem odredaba ZSSI-a, već to eventualno mogu predstavljati okolnosti utvrđene zapisnikom koje bi ukazivale na mogućnost takve povrede. Obzirom da se u neanonimnoj prijavi ne navodi koje bi okolnosti utvrđene u postupku proračunskog nadzora upućivale da se dužnosnik našao u sukobu interesa ili u drugoj povredi odredaba ZSSI-a, već se iznose sumnje u počinjenje prekršaja i kaznenih djela koji bi bili navedeni u tom zapisniku, Povjerenstvo nije pristupilo njihovoj provjeri u kontekstu moguće povrede odredbi ZSSI-a.

Proračunski nadzor, čije je predmet nadzor zakonitosti korištenja proračunskih sredstava, usmjeren je utvrđenju eventualnih prekršajnih odgovornosti, kada inspektor proračunskog nadzora sukladno odredbi članka 117. stavka 1. Zakona o proračunu sastavlja optužni prijedlog protiv odgovorne osobe proračuna, odnosno dužan je sukladno članku 119. Zakona podnijeti kaznenu prijavu ako utvrdi radnje za koje postoji osnovana sumnja o učinjenom kaznenom djelu. Stoga ukoliko su u tom postupku utvrđene okolnosti dužnosnikove moguće prekršajne odgovornosti, inspektor koji je proveo nadzor sastavit će optužni prijedlog, a ako su utvrđene okolnosti moguće zlouporabe položaja i ovlasti ili postoji sumnja na počinjenje nekog drugog kaznenog djela, inspektor će podnijeti kaznenu prijavu nadležnom državnom odvjetništvu.

Vezano za poslovni odnos Općine Jakšić s Obrtom BBS – Trans vl. Vjekoslav Bajić, iz dokumentacije pribavljene od nadležnog matičnog ureda proizlazi kako dužnosnik Ivica Kovačević nije bratić vlasnika navedenog obrta, što je navedeno i u očitovanju Općine Jakšić, čime je taj navod prijave ocijenjen neosnovanim. Isti je poslovni subjekt u kontinuiranom poslovnom odnosu s Općinom Jakšić od 2013.g., a koji se odnosi na redovno održavanje nerazvrstanih cesta i poljskih puteva, pri čemu se u pojedinim godinama provodio otvoreni postupak javne nabave, a u pojedinim godinama postupak prikupljanja ponuda, obzirom na zakonski povećani iznos za koji se taj postupak jednostavne nabave može provoditi, te je dužnosnik donio konačnu odluku o odabiru poslovnog subjekta koji će obavljati povjerene poslove u 2019.g., dok je u ostalim godinama to činilo Općinsko vijeće. Dužnosnik je u svim godinama u ime Općine Jakšić potpisivao ugovore kojim su izvođaču povjereni predmetni komunalni poslovi.

Međutim, imajući u vidu da je utvrđeno kako vlasnik navedenog obrta nije u odnosu srodstva s dužnosnikom, a niti je u prijavi ukazivano na postojanje neke druge poveznice koja bi dovela u sumnju dužnosnikovu nepristranost kada je donosio odluke o odabiru i potpisivao ugovor, navedene radnje koje su prethodile nastanku poslovnog odnosa ne mogu se promatrati u kontekstu dužnosnikove zakonske odgovornosti sa stajališta odredbi ZSSI-a, te ne postoje okolnosti koje bi upućivale na moguću povredu odredbe članka 5. ili članka 7. ZSSI-a.

Poziva se dužnosnik Ivica Kovačević da, sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka i na ostale navode iz obrazloženja ove odluke te da dostavi Povjerenstvu relevantnu dokumentaciju s kojom raspolaže.

Slijedom navedenog, Povjerenstvo je donijelo odluku kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Ivica Kovačević, elektronička dostava
2. Podnositelj prijave
3. Objava na internetskoj stranici Povjerenstva
4. Pismohrana